Krejcir-hofsaak: Bykomende verklaring afgekeur | Maroela Media
Landdros Reginald Dama het sy beslissing gemaak nadat die verdediging beswaar aangeteken het oor die dokument, waarin die staat repliek lewer oor repliek wat die verdediging gelewer het. Willie Vermeulen, vir Krejcir, het gesê die hof maak nie voorsiening om 'n repliek op 'n repliek toe te laat nie.
"Die staat het sy saak Dinsdag gemaak, en alle lede van die verdediging het daarop reageer. Die aard van 'n aansoek om borgtog laat dit nie toe nie, waar sal ons andersins eindig?" wou Vermeulen weet.
Krejcir, die Tsjeggiese voortvlugtende, se medebeskuldigdes is Desai Luphondo, 'n eiendomsagent, en twee lede van die Valke, ao Samuel Modise Maropeng en George Jeff Nthoroane. Hulle is verlede maand in hegtenis geneem op aanklag van aanranding, ontvoering en poging tot moord.
André Steenkamp vir Luphondo, en Francois Roets vir Maropeng en Nthoroane, het ook beswaar aangeteken teen die staat se nuwe verklaring. "Waarom is dié nuwe getuienis nie vroeër aan die hof voorgehou nie? Dit beteken dat ons weer repliek moet lewer en dit beteken die beskuldigdes moet langer in aanhouding bly," het Roets gesê.
Staatsaanklaer Louis Mashiane het die hof uitstel gevra om met die ondersoekbeampte te vergader sodat hy kan reageer op die verklarings wat die verdediging vroeër ingedien het. Hy het aan Dama gesê hy is oorval met aantygings teen die staat deur die verdediging en het dus die reg om repliek hierop te lewer.
Mashiane voer aan die wet laat toe dat die reëls verslap kan word wanneer dit kom by aansoeke om borgtog.